Pärt Uusberg

Pärt Uusberg (sündinud 16. detsembril 1986 Raplas) on eesti helilooja ja dirigent.

Elukäik 
Uusberg on õppinud Georg Otsa nimelises Tallinna Muusikakoolis koorijuhtimist Heli Jürgensoni käe all ning heliloomingut Alo Põldmäe ja Galina Grigorjeva juures. 2012. aastal lõpetas ta Eesti Muusika- ja Teatriakadeemia heliloomingu bakalaureuseõppe Tõnu Kõrvitsa juhendamisel. 2012–2014 jätkusid kompositsiooniõpingud magistritasemel Toivo Tulevi ja Tõnu Kõrvitsa juures. Nüüd õpib Uusberg Eesti Muusika- ja Teatriakadeemias Tõnu Kaljuste juhendamisel magistriõppes orkestridirigeerimise erialal.

Uusberg on töötanud mitme koori juures dirigendina. Tema põhitööks on olnud kammerkoori Head Ööd, Vend juhatamine. Koor asutati 2008. aastal Uusbergi näitlejast venna Uku Uusbergi diplomilavastuse tarvis. Koor on sellest ajast peale saavutanud tunnustust mitmel konkursil, sh rahvusvahelise koorifestivali “Tallinn 2013” Grand Prix. Samuti on Uusberg juhatanud Riinimanda Kooristuudio koore, Eesti Koolinoorte Segakoori, teinud koostööd kammerkooridega Voces Musicales, Collegium Musicale, segakooriga HUIK! ja kammermeeskooriga JÕUD.

2012. aastast on Uusberg Eesti Heliloojate Liidu (EHL) liige.

Looming 
Uusbergi loomingut iseloomustab heakõlalisus ning meditatiivsus. Olulisel kohal on meloodia sujuv kulgemine ja tekstist lähtumine vokaalteoste puhul. Loomingu põhiosa moodustab koorimuusika, mida ta on kirjutanud nii sega-, nais-, mees- kui lastekoorile. Põhiliselt on tema kooriteosed loodud liturgilistele tekstidele või eesti autorite luulele. Tekstid pärinevad Juhan Liivi, Ernst Enno, Karl Ristikivi, Viivi Luige ja teiste loomingust. 2009 võitis ta Tallinna Keskraamatukogu korraldatud isamaaliste laulude konkursi Juhan Liivi sõnadele kirjutatud koorilauluga “Ilus ta ei ole”. 

2010. aastal valiti Uusbergi klaveripala “Paradiis” festivali World New Music Days programmi. 

Uusbergi kooriteosed on olnud laulupidude repertuaaris. 2014. aasta üldlaulupeo kavas oli kolm Uusbergi teost: “Lauldes” (2012), “Muusika” (2008) ja “Mis on inimene?” (2012). 2019. aastal XXVII üldlaulupeol kõlas eraldi Pärt Uusbergi poolt selleks peoks kirjutatud lugu "Igaviku tuules", mida Uusberg ise ka dirigeeris. See oli Pärt Uusbergi debüüt laulupeo dirigendina.

Uusberg on komponeerinud ka kammer- ja orkestrimuusikat, samuti muusikat filmidele.

Uusbergil on ilmunud mitu autoriplaati: “Siis vaikivad kõik mõtted” (2009), “Liiv, meri ning mõtted” (2014), “Õhtu ilu” (2016) ja "Eestimaa atmosfäärid" (2019). Samuti kõlab Uusbergi naiskoorile mõeldud looming neidudekoori Kammerhääled albumil “Luiged läevad” (2016).

Teoseid 
 "Muusika" (2008)
 "Ilus ta ei ole" (2009)
 "Paradiis" (2009)
 "Kuule mu palve häält" (2010)
 "Valgusele" (2011)
 “Mis on inimene?” (2012)
 “Õhtu ilu” (2013)
 “In Paradisum” (2016)
 “Igaviku tuules” (2017)

Tunnustus 

 2011 – Veljo Tormise fondi stipendium
 2012 – aasta koorihelilooja
 2014 – Gustav Ernesaksa Fondi koorimuusika edendamise stipendium
 2014 – aasta kooriplaat (autoriplaat "Liiv, meri ning mõtted")
 2015 – Marje ja Kuldar Sinki nimeline noore muusiku preemia
 2016 – Noore kultuuritegelase preemia
 2018 – Tõnu Kaljuste stipendium 
 2021 – stipendium "Ela ja sära"
 2022 – Aasta dirigent

Isiklikku
Ta on Urve ja Valter Uusbergi poeg ning Uku ja Andero Uusbergi vend.

Uusberg mängis Ilmar Raagi filmis "Klass" (2007) Joosepit.

Viited

Välislingid
 http://www.helilooja.ee/marje-ja-kuldar-sinki-nimeline-noore-muusiku-preemia-laks-part-uusbergile/
 Isamaaliste laulude loomise võistluse võitis Pärt Uusberg. ERR 21. veebruar 2009
 http://www.emic.ee/part-uusberg-est
 http://www.sirp.ee/s1-artiklid/c5-muusika/uksinduse-suursaadik/

Eesti dirigendid
Eesti heliloojad
Sündinud 1986